АНЫШВЫНТАРА АПШЦIА ДЫЛРЫЧПАТI.

Гвым дзыгIв армала йаныргIалу анышвынтара йапшым аткъвымква йгIарылцIыз ыцIапI. «Зпсчва зхъмаштылуа, анышвынтара цкьата йынкъвызгауа, гвчIагIвра гIазырбауа, закIыла йацхърагIауа зынгьи дгьпщкIласуашым»,– рхIвитI ауагIа. ЙцIыхъвахауа асквшква Красна Восток кыт амаджьгытква, анышвынтараква щардагIвы ргватра азынадырхитI, цхърагIарата йгIандыршауа гьмачIым.

Ауатквала гвчIагIвра ду гIазырбауа дрыуапI ПатI Валентина Александр йпхIа. Ауи тшылзыназырхата лсабап зквымшваз дгIаууачвапI. ПатI Валентина цIыпх Трамкт хIабльа йаныргIалу, асквш 1868 агIан йыруыхваз амаджьгыт рчIаджьра ду алрайдзатI. Ауи лбзирала абльынква гипсокартон кIыдырцIатI, ала йангIалуата йырщыхтI, аэлектроцагаква рпсахтI, адзцагаква гIадыршIыцхтI, йнашылуа тшъарджвджвуш дыргылтI. Амаджьгыт ащапIы гьагьата плиткIа кIыдырцIатI, апахь шабгу плиткIа щтIарцIатI. МетркI ахIа ганыта йызмамыз агвашвчкIвын атарала машина згваралуашта гвашв шIыц дыргылтI. ПатI Валентина лцхърагIарала ПрицепиловкIа хIабльа йаныргIалу анышвынтарагьи йазырхахьу гьмачIым. Ауаъа ауагIа знашылуа атдзы дылрычпатI, агьагьара кIвдлырршатI. АнхагIвчва гIвымызкI руацIа ауаъа йтшкIаранхатI.

Сара зтшын анышвынтара сцаз ХIапIатI Иналь, Мартаза Арсен йгьи Аджьбакь Артур нхун. Ауат йпщыгIвхуз Пщуна Банчыкв йчмазагIвхата Черкесск ачымазагIвтара йщтIаз йан длыдзхъачIвата рхIватI.

– ХIара ауыс хIанадгылуашыз ПатI Валентина лхъатала дгIахIынйан, йхIчпушыз хIахалыргIвазатI, – йхIвитI агвып рахIба ХIапIатI Иналь. –
«СшвыхIвитI, швнапа йшаквнашвыргауа апшта ауыс швадгылырныс», –лхIватI ауи. ХIаргьи Валентина лажваква хIгвы йтата къару абгала хачIвыта йхIызгылаз хIырхъйатI. Ауи йгIалщтиуаз хIкытлагIв Къарабаш Мусса йатахъызла хIадигалуан, хIынхаща йбун.

ХIапIатI Иналь йшсйырбазла, атдзы апахь пслымдз ъагIаначпуз адгьыл ахъалыртаква дыргIапстI, плиткIата квадрат 260 тарцIатI, агьагьара цемент тарчватI, къанджьаль хвындыргылхтI, адзы шгIацIамчIвушыз апшта дзыщтра рчпатI. Ауи акIвымкIвагьи йхъарамкIва йагIвсуаз адзцага йгIалырган 15 метркI ржытI, пластмасса труба тарцIан, атдзы йгIакIылыргатI, тшыджвджварта арттI.

Анышвынтара йтанагауа зымгIвагьи «Йдызрычпазгьи йызчпазгьи АлахI дырзыразхатI, апсапа рчвымдзыргIатI», – рхIвитI.

Быда Рубин.